ຮອງນາຍົກລັດຖະມົນຕີ ຟ້າມບິ່ງມິງ ເຈລະຈາກັບລັດຖະມົນຕີກະຊວງການຕ່າງປະເທດໄທ
ທີ່ການເຈລະຈາລະຫວ່າງທ່ານຮອງນາຍົກລັດຖະມົນຕີຟ້າມບິ່ງມິງ
ກັບລັດຖະມົນຕີກະຊວງການຕ່າງປະເທດໄທ
(ພາບ: TTXVN)
ໃນການຢ້ຽມຢາມຫວຽດນາມ ແຕ່ວັນທີ 07 – 10/07, ທ່ານລັດຖະມົນຕີກະຊວງການຕ່າງປະເທດແຫ່ງລາຊະອານາຈັກໄທ ດອນ ພຣະມັດວິໄນ ໄດ້ມີການເຈລະຈາກັບທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ຟ້າມບິ່ງມິງ ທີ່ເຮືອນຮັບແຂກລັດຖະບານ. ຕາມນັ້ນແລ້ວ, 2 ຝ່າຍໄດ້ຕີລາຄາສູງການພັດທະນາຢ່າງວ່ອງໄວ ແລະ ມີປະສິດທິຜົນຂອງການພົວພັນລະຫວ່າງຫວຽດນາມ - ໄທ: ການພົວພັນດ້ານການເມືອງ, ການທູດພວມພັດທະນາຢ່າງດີງາມ; ການຮ່ວມມືລະຫວ່າງບັນດາກະຊວງ, ຂະແໜງການ ແລະ ທ້ອງຖິ່ນຂອງ 2 ປະເທດໄດ້ຮັບການເປີດກວ້າງຢ່າງບໍ່ຢຸດຢັ້ງ… ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຟ້າມບິ່ງມິງ ໃຫ້ຮູ້ວ່າ.
“ຂ້າພະເຈົ້າເຊື່ອໝັ້ນວ່າ, ການຢ້ຽມຢາມຫວຽດນາມຄັ້ງນີ້ຂອງທ່ານ ດອນ ພຣະມັດວິໄນ, ໃນຖານະເປັນລັດຖະມົນຕີກະຊວງການຕ່າງປະເທດໄທ ຈະໄດ້ປະກອບສ່ວນຢ່າງຕັ້ງໜ້າເຂົ້າໃນການພົວພັນ 2 ຝ່າຍ, ໂດຍສະເພາະປີ 2016 ແມ່ນປີສະເຫຼີມສະຫຼອງ 40 ປີແຫ່ງວັນສ້າງຕັ້ງການພົວພັນທາງການທູດລະຫວ່າງຫວຽດນາມ ແລະ ໄທ. ຫວຽດນາມ ແລະ ໄທ ມີການພົວພັນມາແຕ່ດົນນານ, ໂດຍສະເພາະແມ່ນ 2 ປະເທດພວກເຮົາຫາກໍສ້າງຕັ້ງການພົວພັນຄູ່ຮ່ວມມືຍຸດທະສາດ. ຂ້າພະເຈົ້າມີຄວາມປິຕິຊົມຊື່ນນັບແຕ່ເວລາສ້າງຕັ້ງການພົວພັນຄູ່ຮ່ວມມືຍຸດທະສາດ, ການພົວພັນລະຫວ່າງ 2 ປະເທດໄດ້ພັດທະນາໃນທຸກຂົງເຂດຢ່າງຕັ້ງໜ້າ”.
2 ຝ່າຍໄດ້ເຫັນດີນຳກັນໂດຍຖືວ່າ, ໃນໄລຍຈະມາເຖິງ ຈະສືບຕໍ່ຊຸກຍູ້ການແລກປ່ຽນຄະນະຜູ້ແທນ, ການພົບປະຂັ້ນສູງ ແລະ ທຸກຂັ້ນ, ຜັນຂະຫຍາຍໝາກຜົນຂອງກອງປະຊຸມຄະນະລັດຖະບານລວມຫວຽດນາມ - ໄທ ຄັ້ງທີ 3 ໃຫ້ມີປະສິດທິຜົນ; 2 ຝ່າຍເຫັນດີນຳກັນເພີ່ມທະວີການເຊື່ອມຕໍ່ 2 ພື້ນຖານເສດຖະກິດ, ຕັ້ງໜ້າສົມທົບກັນຊຸກຍູ້ການຜັນຂະຫຍາຍແຜນການເຄື່ອນໄຫວກ່ຽວກັບການຮ່ວມມືດ້ານການຄ້າ, ການລົງທຶນຫວຽດນາມ - ໄທ ໄລຍະ 2015 – 2020 ຢ່າງມີປະສິດທິຜົນ, ສູ້ຊົນບັນລຸຄາດໝາຍນຳວົງເງິນການຄ້າ 2 ສົ້ນຂຶ້ນເຖິງ 20 ຕື້ USD ໃນປີ 2020… ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຟ້າມບິ່ງມິງ ສະເໜີໃຫ້ໄທ ສືບຕໍ່ເສີມຂະຫຍາຍບົດບາດ ແລະ ສົມທົບກັນຢ່າງແໜ້ນແຟ້ນເພື່ອຮັບປະກັນຄວາມສາມັກຄີ ແລະ ຮັກສາຫຼັກໝັ້ນລວມຂອງອາຊຽນ ໃນບັນດາບັນຫາພາກພື້ນ ແລະ ສາກົນ, ໃນນັ້ນມີບັນຫາທະເລຕາເວັນອອກ. ທ່ານຮອງນາຍົກລັດຖະມົນຕີ ຟ້າມບິ່ງມິງ ກໍສະເໜີໃຫ້ 2 ປະເທດສືບຕໍ່ເພີ່ມທະວີການຮ່ວມມືນຳກັນ ແລະ ກັບປະເທດອື່ນໆ, ບັນດາອົງການຈັດຕັ້ງສາກົນໃນການພັດທະນາ, ຄຸ້ມຄອງ ແລະ ນຳໃຊ້ແຫຼ່ງນ້ຳ ແມ່ນ້ຳຂອງ ຢ່າງໝັ້ນຄົງ ແລະ ມີປະສິດທິຜົນ ໃຫ້ຖືກຕາມທຳນຽມສາກົນ, ຮັບປະກັນຜົນປະໂຫຍດຂອງບັນດາປະເທດເຂດລຸ່ມແມ່ນ້ຳຂອງ.
(ແຫຼ່ງຄັດຈາກ VOV)